
	Meløy kommune
	

	Postboks 214
	

	8151  Ørnes
	


Tillatelse til felling av en jerv ved Engabreen i Meløy kommune

Fylkesmannen i Nordland viser til søknad av 18.07.2005 og mottatt e-post den 20.07.2005 samt flere telefonsamtaler med Eli Forthun i Meløy kommune. I mottatt brev søker Meløy kommune om følgende:

1. Fellingstillatelse på en jerv ved Engabreen/Svartisen.

2. Fellingsforsøket utføres av særskilt kompetent personell i regi av offentlig forvaltning. 

3. Fellingstillatelse på to jerv i området Beiarn-Rødøy.

4. Midler til døgnkontinuerlig gjeting pålydende kr 300.000,- i de samme områdene. 

Vedtak
1. Fylkesmannen i Nordland gir med dette fellingstillatelse på én jerv i området Engabreen/Svartisen i Meløy kommune fra og med 23. juli til og med 7. august 2005.

2. Fylkesmannen har ikke hjemmel til å pålegge Statens naturoppsyn (SNO) slike oppgaver, og kan av den grunn ikke innvilge søknaden.  

3. Fylkesmannen i Nordland avslår søknad om fellingstillatelse på to jerv i området Beiarn-Rødøy.

4. Fylkesmannen i Nordland avslår søknad om midler pålydende kr. 300.000,- til døgnkontinuerlig gjeting.

Grunnlaget for avgjørelsen om fellingstillatelse på jerv

Vedtaket er fattet i medhold av Lov om viltet av 29.05.1981 og Forskrift av 18.03.2005 om forvaltning av rovvilt, jf. Rovviltnemnda i Nordlands vedtak av 13.05.2005 der de fastsatte en kvote på 3 betinga fellingstillatelser på jerv for perioden 1. juni 2005 –15. februar 2006. 

Etter Viltloven er jerv fredet. Det er likevel mulig å felle jerv med hjemmel i unntaksbestemmelsene i Viltloven, herunder § 12, blant annet for å hindre skade på bufe og tamrein. Lisensjakta på jerv er motivert ut fra den skade som jerv påfører tamrein- og bufenæring, og er samtidig et virkemiddel for å begrense veksten og/eller utbredelsen av bestanden. Det er lisensjakt som skal være den normale beskatningsformen også i framtida for å redusere skade som jerv påfører tamrein- og bufenæring, jf. St. meld. nr. 15 (2003-2004). 

Felling av jerv utenfor lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt. mordyr fra ynglehi.   

Ved vurdering av om det skal gis tillatelse til skadefelling skal det legges vekt på føringene i regional forvaltningsplan. I Fylkesmannens forvaltningsplan fra 2003 som skal avløses av nemndas forvaltningsplan har Fylkesmannen sagt at vi ønsker færre jerv i ytre strøk enn i indre strøk. Rovviltnemnda i Nordland har foreløpig ikke ferdigstilt en ny forvaltningsplan.

Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr.

Grunnlaget for avgjørelsen om midler til gjeting

Rovviltnemnda og Fylkesmannen i Nordland har fått en ramme på 3,1 millioner kr til forebyggende og konfliktdempende tiltak samt til reiser/drift av Rovviltnemnda for 2005.

Tildeling og bruk av midler skal skje i henhold til Regelverk av 22.10.2004 for tilskudd til forebyggende og konfliktdempende tiltak i forhold til rovviltskader. Rovviltnemnda gjorde en grovfordeling av midlene på møte 01.04.2005 hvor de satte av en del midler i en reservepost. Dette er midler som blant annet kan brukes til ekstraordinært tilsyn av sau ved akutte tapssituasjoner for å forebygge videre tap. Ekstraordinært tilsyn skal utøves kveld, natt og morgen da det er den tida av døgnet hvor rovvilt er mest aktive.

Den aktuelle situasjonen

I region 7 (Nordland) er det fastsatt et bestandsmål på 10 årlige ynglinger av jerv. I perioden 2002-2004 ble det i snitt registrert 11 ynglinger årlig. En foreløpig oversikt fra SNO viser at det så langt i år er registrert 15 ynglinger i fylket, og en stor andel av disse er i midtfylket. Det har vært mye smågnagere i fylket, og i år med mye smågangere yngler en høyere andel av tispene enn i år med færre smågnagere.

I følge Statens naturoppsyn (SNO) er det registrert 1 lam drept av jerv og 2 lam skadet av jerv, der det ene lammet ble avlivet. Samtlige dyr er funnet i et geografisk avgrenset område ved Engabrevatnet. Dyrene ble undersøkt 29. juni og de to siste 13. og 15. juli. I tillegg er det blitt opplyst at tapene antas å være større, men på grunn av et til dels ulendt og bratt terreng i området er det vanskelig å finne kadaver. Det er ikke dokumentert tap av sau til jerv andre steder i kommunen.

Fylkesmannens vurdering

Det har de siste årene vært meget høye tap av sau til jerv i kommunene Meløy, Rødøy og Gildeskål og det har vært satt inn en rekke tiltak fra forvaltningen for å redusere tapene. Blant annet ble det felt 4 voksne dyr etter endt lisensjakt sist vinter under ledelse av SNO, iverksatt av Direktoratet for naturforvaltning. 

I det aktuelle skadeområdet ved Engabreeen/Svartisen er det ca. 270 sau og lam, og dette området er en del av et større beiteområde som går utover Tjongsfjordhalvøya med totalt 2500 sau på beite. Foreløpig er få sau dokumentert tapt til jerv, men skadeomfanget antas å være større siden det er vanskelig å finne kadaver i dette området. De største tapene av sau til jerv skjer erfaringsmessig sent i beitesesongen.

I vår totalvurdering har vi lagt vekt på tapene av sau til jerv i dette området i fjor, potensialet for framtidige skader og den gode bestandssituasjonen av jerv i dette området. I tillegg har vi vektlagt områdets betydning som beitemark. Det er tidlig i beitesesongen og Fylkesmannen vurderer tidlig nedsanking som lite aktuelt nå. 

Iverksettelse av fellingstillatelse og ekstraordinært tilsyn i ett og samme område er ikke formålstjenlig, i og med at det da vil bli meget vanskelig å felle jerven. Det er ikke dokumentert tap av sau til jerv ellers i kommunen og vi avslår derfor søknaden om kr. 300.000,- til døgnkontinuerlig gjeting. Tildeling av midler til forebyggende tiltak skal i utgangspunktet brukes til ekstraordinært tilsyn av sau ved akutte tapssituasjoner for å forebygge videre tap. Det gis dessuten ikke midler til ordinær gjeting på dagtid, men til   ekstraordinært tilsyn som utøves kveld, natt og morgen for å direkte forebygge videre tap.  Vi er ellers overrasket over at den mottatte søknaden ikke tar utgangspunkt i gjeldene regelverk for midler til forebyggende tiltak. 

Når det gjelder anmodning om at fellingsforsøket ønskes utført av offentlig forvaltningsmyndighet (SNO), har ikke Fylkesmannen hjemmel til å pålegge SNO slike oppgaver. SNO forholder seg til føringene fra Storting og Regjering, og har en bemanning og økonomi som skal gjøre de i stand til å følge opp disse føringene. SNO er gitt ansvar for særlige fellingsoppdrag. Fellingen av 4 jerv med bruk av helikopter i Meløy/Gildeskål sist vinter, er lokale eksempel på slike særlige fellingsoppdrag av jerv i yngletiden. 

I en viss utstrekning prøver SNO også å bistå lokale fellingslag, men de har ikke mandat og ressurser til å ta ansvar for ordinære fellingsforsøk.

Konklusjon

Det registrerte skadeomfanget er pr i dag begrenset. Ut fra ovennevnte finner vi allikevel grunnlag for å gi tillatelse til felling, og vi anser det som en akseptabel løsning nå. Vi har da også lagt til grunn at tapssituasjonen er i ytre strøk.      

Vilkår knyttet til fellingstillatelsen

1. Fellingstillatelsen gjelder fra og med 23. juli til og med 7. august 2005. Behovet for en eventuell forlengelse av tillatelsen vil bli vurdert av Fylkesmannen i samråd med kommunen og jaktlederen ved tillatelsens utløp.

2. Tillat område for felling er avgrenset slik:

mot nord: Holandsfjorden-Nordfjorden og østover fra Kilvika til Botntinden

mot øst: Botntinden og rett linje til høyde 1362 m.o.h. og deretter rett linje sør til kommunegrensa til Rødøy.

mot sør: kommunegrensa til Rødøy og brekanten av Svartisen

mot vest: Rismålstinden og rett linje til Korsvika

3. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av fylkesmannen

dersom tapssituasjonen tilsier det.

4. Meløy kommune er ansvarlig for å oppnevne deltagere på fellingslaget. Det skal

oppnevnes en fellingsleder. Kun personer som er innmeldt til kommunen kan

delta på fellingsforsøket. Kommunen må utarbeide en liste over deltakerne (med

fødselsdato), som holdes løpende oppdatert Alle som deltar på fellingslaget må 
være kjent med dette brevets innhold. Fellingsleder er ansvarlig for å gjøre dette 
brevet kjent for fellingslaget, samt å kontrollere at deltagerne har avlagt 
storviltprøve senest i 2004, og innbetalt jegeravgift for inneværende jaktår. Det bør 
være et begrenset antall deltagere av gangen, slik at man får et hensiktsmessig 
fellingsforsøk.

5. Eventuelle valper er avhengige av mora på denne tida av året. For å redusere mulighetene for å felle mordyr fra valp(er), er det ikke anledning til å felle jerv dersom flere dyr blir observert sammen.

6. Det stilles kr 15 000,- kr til rådighet til dekning av utgifter (ikke lønn) til personellet. Kortfattet rapport (fellingsinnsats, aktivitet av jerv og erfaringer med fellingsforsøket), samt krav om refusjon sendes samlet til Fylkesmannen i Nordland innen 1. september 2005. 

7. Jerv felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

8. Oppnevnte jegere plikter å utøve fellingsforsøket på en human og sikkerhetsforsvarlig måte, jf. Viltlovens § 19.

9. Ved felling med rifle skal det benyttes våpen og ammunisjon godkjent for storviltjakt, jf §§ 15 og 16 i Forskrift av 22.03.2002 om utøvelse av jakt og fangst.

10. Felling eller forsøk på felling av jerv skal umiddelbart meldes til Fylkesmannen og Statens naturoppsyn. Hos Fylkesmannen kan det i arbeidstiden gis beskjed på telefon 75531596 og etter arbeidstid på telefon 47829091. Den som feller dyr skal fremvise felt dyr for SNO for umiddelbar kontroll, merking og prøvetaking av biologisk materiale, og skytter skal kunne påvise fellingsstedet etter anmodning fra SNO, politiet eller Fylkesmannen.  

11. Dersom jerv skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.  

12. Fellingsforsøk stanses ved fellingstillatelsens utløp, eller hvis Fylkesmannen

av andre årsaker finner å måtte stoppe fellingsforsøket.

13. Forsøk på felling i medhold av denne tillatelsen krever ikke grunneieres tillatelse.

Saksopplysninger 

Vedtaket kan påklages til Direktoratet for naturforvaltning innen tre uker etter mottatt brev. En eventuell klage skal angi det vedtak det klages over og den eller de endringer som ønskes. Se også vedlagte skjema om rett til å klage på forvaltningsvedtak. Klagen skal sendes til Fylkesmannen i Nordland, Statens hus, 8002 Bodø. 

Med hilsen

	Roar Høgsæt (e.f.)
	

	fylkesmiljøvernsjef
	Tore Veisetaune

	
	førstekonsulent


Vedlegg:

Klageskjema

Kopi:

Rovviltnemnda i Nordland (etter adresseliste)

Direktoratet for naturforvaltning (kun digitalt)

Statens naturoppsyn Nordland, Pb 378, 8201 Fauske (kun digitalt)

Beitelagene i Meløy, Rødøy og Gildeskål v/Jørn Ellingsen (pr. e-post)

Dyrevernnemnda for Gildeskål og Meløy v/Berit Gjerstad (pr. e-post) 

Rødøy kommune, 8185 Vågaholmen

Gildeskål kommune, Pb 54, 8138 Inndyr 

Helgeland politidistrikt, Pb 570, 8651 Mosjøen

Nordland reindriftsamers fylkeslag v/Torstein Appfjell, Skolevn 8, 8680 Trofors 

Nordland bondelag, Pb 383, 8001 Bodø

Nordland bonde- og småbrukarlag v/Eirin Ingeborg Bjune, Ljønes 8100 Misvær

Nordland sau og geit v/Ragnhild Johansen, 8260 Innhavet

Norges naturvernforbund – Nordland v/ Espen Dahl, Harestien 2, 8613 Mo i Rana 

Foreningen Våre Rovdyr (pr e-post)

WWF- Norge v/Arnodd Håpnes

